

**GRADSKO VIJEĆE**

KLASA:

URBROJ:

Oroslavje,.

Na temelju članka 104. Zakona o komunalnom gospodarstvu (NN 68/18, 110/18, 32/20, 145/24) i članka 32. Statuta Grada Oroslavja (Službeni glasnik Krapinsko-zagorske županije broj: 16/09, 13/13, 19/18 i 23/21), Gradsko vijeće Grada Oroslavja na \_\_. sjednici održanoj \_\_\_\_\_\_ godine donosi

**ODLUKU**

**O NERAZVRSTANIM CESTAMA NA PODRUČJU GRADA OROSLAVJA**

OPĆE ODREDBE

**Članak 1.**

Ovom Odlukom o nerazvrstanim cestama na području Grada Oroslavja (u daljnjem tekstu Odluka) uređuje se korištenje, upravljanje, održavanje, zaštita, rekonstrukcija i građenje nerazvrstanih cesta na području Grada Oroslavja te nadzor nad tim cestama.

**Članak 2.**

Nerazvrstane ceste su ceste koje se koriste za promet vozilima i koje svatko može slobodno koristiti na način i pod uvjetima određenim zakonom, drugim propisima i ovo Odlukom, a koje nisu razvrstane kao javne ceste u smislu posebnog zakona i to posebno:

* ceste koje povezuju naselja,
* ceste koje povezuju područja unutar Grada Oroslavja
* pristupne ceste do stambenih, poslovnih, gospodarskih i drugih građevina,
* terminali i okretišta vozila javnog prijevoza
* druge ceste na području Grada Oroslavja.

Nerazvrstana cesta je javno dobro u općoj uporabi. Nerazvrstana cesta se ne može otuđiti iz vlasništva Grada nit se na njoj mogu stjecati stvarna prava, osim prava služnosti i prava građenja pod uvjetom da ne ometaju odvijanje prometa i održavanje nerazvrstane ceste ili javno prometne površine.

**Članak 3.**

Mrežu nerazvrstanih cesta na području Grada Oroslavja čine: ulice, seoske ceste, seoski i poljski putevi ili ceste koje spajaju 2 naselja, a nisu razvrstane po posebnim propisima te druge nerazvrstane javne prometne površine na kojima se odvija promet, a upisane su u Prometnoj studiji iz svibnja 2018. te Registar nerazvrstanih cesta Grada Oroslavja.

Popis i jedinstvenu bazu podataka o nerazvrstanim cestama (Registar nerazvrstanih cesta) na području Grada Oroslavja donosi gradonačelnik posebnom odlukom.

Jedinstvena baza podataka iz ovog članka utvrđuje se na osnovu odredbi propisa o cestama.

**Članak 4.**

Ulicom, u smislu ove Odluke, smatra se izgrađena cestovna površina u naselju, a koja nije razvrstana u javnu cestu.

Seoskom cestom ili putom, u smislu ove odluke, smatra se izgrađena površina koja prolazi kroz selo ili povezuje dva ili više zaseoka, zaseoke s javnim cestama, a koja nije razvrstana u javnu cestu.

Poljski put je površina koja se koristi za pristup poljoprivrednom šumskom zemljištu i pristupačan je većem broju raznih korisnika po bilo kojoj osnovi.

Drugim nerazvrstanim javnim prometnim površinama u smislu ove Odluke, smatraju se površine za promet u mirovanju – parkirališta, pješačke staze, pješački trgovi, javna stubišta, pristupne ceste do industrijskih i drugih objekata koji koriste za javni promet i slično.

**Članak 5.**

Nerazvrstanu cestu čine:

* cestovna građevina (donji sloj, kolnička konstrukcija, sustav za odvodnju atmosferskih voda s nerazvrstane ceste, drenaže, most, nadvožnjak, propust, potporni i obložni zid, suhozid i slično), nogostup, biciklističke staze te sve prometne i druge površine na pripadajućem zemljištu (zelene površine, ugibališta, parkirališta, okretišta, stajališta javnog prijevoza i slično),
* građevna čestica, odnosno cestovno zemljište u površini koju čine površina zemljišta na kojoj prema projektu treba izgraditi ili je izgrađena cestovna građevina, površina zemljišnog pojasa te površina zemljišta na kojima su prema projektu ceste izgrađene ili se trebaju izgraditi građevine za potrebe održavanja ceste i pružanja usluga vozačima i putnicima (objekti za održavanje cesta, upravljanje i nadzor prometa i drugo),
* zemljišni pojas s obiju strana ceste potreban za nesmetano održavanje ceste širine prema projektu ceste, a najmanje jedan metar računajući od crte koja spaja krajnje toke poprečnog presjeka ceste
* prometna signalizacija (okomita, vodoravna i svjetlosna) i oprema za upravljanje i nadzor prometa
* javna rasvjeta i oprema ceste (odbojnici i zaštitne ograde, uređaji za zaštitu od buke i slično)

UPRAVLJANJE, ODRŽAVANJE, IZGRADNJA I REKONSTRUKCIJA NERAZVRSTANIH CESTA

**Članak 6.**

Poslovi upravljanja nerazvrstanim cestama, u smislu ove Odluke, podrazumijevaju osobito:

* građenje i rekonstrukciju nerazvrstanih cesta,
* održavanje nerazvrstanih cesta,
* evidentiranje nerazvrstanih cesta kod nadležnog ureda za katastar i upis nerazvrstanih cesta u zemljišne knjige.

Upravljanje, građenje i održavanje nerazvrstanih cesta obavlja se na način propisan za obavljanje komunalnih djelatnosti sukladno propisima kojima se uređuje komunalno gospodarstvo, ako posebnim propisom nije drugačije uređeno.

**Članak 7.**

Radovi na održavanju nerazvrstanih cesta, u smislu ove Odluke, su:

* redovno održavanje
* izvanredno održavanje.

Redovno održavanje čini skup mjera i radnji koje se obavljaju tijekom većeg dijela ili cijele godine na cestama, sa svrhom održavanja prohodnosti i tehničke ispravnosti cesta i sigurnosti prometa na njima, a obuhvaća:

* mjestimični popravci kolnika, trupa ceste, potpornih i obložnih zidova i objekata na cesti, nasipavanje ceste šljunkom, kamenom i drugim materijalom, čišćenje kolnika, zaštita pokosa nasipa, usjeka i zasjeka, postavljanje uređaja, zamjena i popravak prometne signalizacije i ostale opreme ceste, košenje trave i održavanje zelenih površina na cestovnom zemljištu, održavanje bankina, čišćenje snijega s kolnika i autobusnih stajališta, posipanje kolnika u slučaju poledice, hitni popravci i intervencije u svrhu uspostavljanja prometa i privremenih režima prometa te drugi slični radovi na cesti.

Izvanredno održavanje cesta su povremeni radovi za koje je potrebna tehnička dokumentacija, a obavljaju se radi mjestimičnog poboljšanja elemenata ceste, osiguranja sigurnosti, stabilnosti i trajnosti ceste i cestovnih objekata te povećanja sigurnosti prometa, a obuhvaća:

* obnavljanje i zamjena kolničkih zastora, ublažavanje oštrih krivina, uređenje poprečnih nagiba, izgradnja nogostupa, bankina i rubnjaka, obnavljanje i zamjena objekata i uređaja za odvodnju oborinskih voda, izgradnju ugibališta, sanacija odrona, potpornih i obložnih zidova i klizišta manjeg opsega.

Nerazvrstane ceste održavaju se na temelju godišnjeg programa održavanja komunalne infrastrukture.

**Članak 8.**

Nerazvrstana cesta mora se održavati na način da se na njoj može obavljati siguran i nesmetan promet za koji je namijenjena.

U zimskim uvjetima nerazvrstane ceste moraju se održavati prema propisima o održavanju javnih cesta te u skladu s utvrđenim redoslijedom i prioritetom izvođenja radova na održavanju.

**Članak 9.**

Način obavljanja komunalne djelatnosti održavanja nerazvrstanih cesta utvrđen je Odlukom o komunalnim djelatnostima na području Grada Oroslavja.

**Članak 10.**

Nerazvrstane ceste moraju se projektirati i graditi sukladno odredbama pozitivnih propisa i normama tako da se njima može sigurno odvijati promet za koji su namijenjene.

**Članak 11.**

Nerazvrstana cesta mora se projektirati i graditi minimalne širine kolnika 3 metra i to konstrukcije koja podnosi minimalno lako prometno opterećenje.

Iznad cijele širine kolnika nerazvrstane ceste mora biti slobodan prostor od najmanje 4 metra.

**Članak 12.**

Autobusna stajališta i uređena mjesta za zaustavljanje vozila na nerazvrstanim cestama gradit će se prema uvjetima utvrđenim primjenom tehničkih propisa za takve građevine.

**Članak 13.**

Pod rekonstrukcijom nerazvrstane ceste smatra se bitna promjena tehničko-građevinskih karakteristika i konstruktivnih elemenata i to izmjena podloge kolnika, proširenje kolnika, zamjena provizornih i dotrajalih mostova i drugo.

Rekonstrukcija se može izvesti na temelju tehničke dokumentacije izrađene od ovlaštene pravne osobe u skladu s odgovarajućim tehničkim propisima.

KORIŠTENJE I ZAŠTITA NERAZVRSTANIH CESTA

**Članak 14.**

Nerazvrstane ceste koriste se na način koji omogućava uredno odvijanje prometa, ne ugrožava sigurnost sudionika u prometu i ne oštećuje cestu.

**Članak 15.**

Prilaze i priključke na nerazvrstanu cestu dužni su održavati vlasnici ili posjednici zemljišta koje graniči s nerazvrstanom cestom.

Vlasnici, odnosno korisnici ili posjednici zemljišta uz nerazvrstanu cestu dužni su ukloniti drveće, grmlje, naprave i druge predmete iz trokuta preglednosti i iz slobodnog profila cesta.

Ukoliko vlasnici odnosno korisnici ili posjednici zemljišta ni nakon pisane opomene ne postupe na način propisan u stavku 2 . ovog članka, navedeni radovi će se izvršiti na teret vlasnika odnosno korisnika ili posjednika zemljišta.

**Članak 16.**

Prekomjernim rabljenjem ili preopterećivanjem nerazvrstane ceste, u smislu ove Odluke, smatra se učestalije prometovanje teretnih motornih vozila nego što je to uobičajeno, a u svrhu prijevoza zemlje, šljunka, drva ili bilo kakvih tereta koji se obavljaju u većim količinama radi izvođenja većih građevinskih radova, prodaje i slično, a koje dovodi do prekomjernog oštećenja nerazvrstane ceste.

Pravne i fizičke osobe zbog čijeg djelovanja dolazi do prekomjerne uporabe nerazvrstane ceste, dužne su za takvu uporabu zatražiti odobrenje Jedinstvenog upravnog odjela i Gradu platiti naknadu za prekomjernu upotrebu nerazvrstane ceste.

Visinu naknade iz stavka 2. ovog članka određuje gradonačelnik posebnom odlukom.

Kontrolu prekomjernog rabljenja i preopterećivanja nerazvrstanih cesta obavlja komunalni redar ili za to od Jedinstvenog upravnog odjela ovlaštena osoba.

Ako se prilikom kontrole iz stavka 1. ovog članka utvrdi da se obavlja prekomjerno rabljenje i preopterećivanje bez odobrenja, prijevoznik je dužan platiti naknadu iz stavka 3. ovog članka u trostrukom iznosu.

Naknadu rješenjem utvrđuje komunalni redar.

**Članak 17.**

Oštećenje na nerazvrstanoj cesti nastalo uslijed prekomjernog rabljenja i preopterećenja Grad je dužan sanirati i cestu dovesti u prvobitno stanje na teret pravne ili fizičke osobe zbog čijeg je djelovanja došlo do oštećenja.

**Članak 18.**

Radi zaštite nerazvrstanih cesta, sigurnog i nesmetanog prometa na njima, zabranjeno je bez odobrenja Jedinstvenog upravnog odjela izvođenje bilo kakvih radova ili aktivnosti, jednako kao i svako protupravno korištenje i zauzimanje od strane fizičkih i pravnih osoba.

Iznimno od odredbi stavka 1. ovog članka dozvoljeno je privremeno korištenje ili zauzimanje ceste radi izvođenja radova na uređenju zemljišta koje graniči s nerazvrstanom cestom (čišćenje kanala, postavljanje mostova, izgradnja priključaka na komunalnu infrastrukturu, uređenje ograda i slično), a odobrenje za zauzimanje nerazvrstanih cesta izdaje Jedinstveni upravni odjel.

Za vrijeme izvođenja radova na nerazvrstanoj cesti, izvođač radova obvezan je osigurati neometani promet pješaka i vozila, a ako isto nije u mogućnosti, onda se promet mora osigurati drugim zaobilaznim pravcem.

**Članak 19.**

U slučaju nastanka oštećenja na nerazvrstanoj cesti uslijed izvođenja radova iz članka 18. ove Odluke, izvođač je dužan odmah obavijestiti komunalnog redara, odnosno Jedinstveni upravni odjel o nastalom oštećenju prometne površine i što je prije moguće sanirati nastalo oštećenje.

Ako izvođač ne postupi na način opisan u prethodnom stavku ovog članka, saniranje će izvršiti Grad na teret izvođača.

**Članak 20.**

Ako uslijed izvođenja radova na uređenju nerazvrstanih cesta nastanu štete na susjednim zemljištima za iste je odgovoran i dužan ih sanirati izvođač.

**Članak 21.**

Prekopavanje nerazvrstanih cesta u svrhu izvođenja radova na popravcima ili postavljanju vodovoda, plinovoda, kanalizacije, električnih, telefonskih i drugih instalacija te radi priključenja na te instalacije pojedinačnih objekata, odnosno korisnika, ne smije se izvoditi bez suglasnosti za prekop.

Suglasnost za prekop izdaje Jedinstveni upravni odjel na temelju zahtjeva stranke.

Suglasnost za prekop sadrži osobito točnu lokaciju na kojoj će se izvršiti prekop, razlog zbog kojeg je potrebno prekopati nerazvrstanu cestu, izvođača radova, rok u kojem je dozvoljeno izvršiti prekop te rok u kojem je potrebno cestu vratiti u prvobitno stanje. Osim navedenog, suglasnost može sadržavati i druge obveze i/ili podatke.

**Članak 22.**

Zabranjeno je izvođenje priključaka na nerazvrstanu cestu bez odobrenja Jedinstvenog upravnog odjela.

Priključak na nerazvrstanu cestu sa uređenim kolničkim zastorom mora se izgraditi sa istim ili sličnim zastorom u dužini od najmanje 10 metara.

Oborinske, otpadne ili druge vode s priključaka ne smiju se ispuštati na nerazvrstanu cestu niti je dozvoljeno sprečavanje njihovog otjecanja s ceste ili zemljišnog pojasa.

Korisnik priključka snosi troškove izgradnje priključka i odgovoran je za štete nastale izgradnjom.

Grad može ograničiti priključivanje na nerazvrstanu cestu ili zabraniti korištenje već postojećeg priključka ukoliko to sigurnost prometa nalaže ili ako se priključak nalazi na drugom mjestu.

**Članak 23.**

Osim propisanih prometnih znakova na nerazvrstanoj cesti dopušteno je postavljanje dopunske nestandardne putokazne, turističke i druge signalizacije kao i znakove informacija te reklamnih ploča i natpisa, uz prethodno odobrenje Jedinstvenog upravnog odjela.

**Članak 24.**

Ako nerazvrstana cesta prolazi pokraj prostora gdje se redovito okuplja veći broj ljudi (sportska i dječja igrališta i slično) ili pokraj zemljišta na kojem se redovito zadržavaju životinje (pašnjaci, gospodarska dvorišta, lovišta i drugo), vlasnik, odnosno korisnik tog zemljišta dužan je taj prostor i zemljište ograditi na dijelu koji se proteže uz nerazvrstanu cestu.

Ograde iz stavka 1. ovog članka postavljaju se i održavaju tako da se spriječi mogućnost direktnog dolaska ljudi i životinja s tih prostora i zemljišta na nerazvrstanu cestu.

**Članak 25.**

U blizini križanja dviju cesta u razini ili križanja ceste sa željezničkom prugom u razini ili na unutarnjim stranama cestovnog zavoja ne smije se saditi drveće, grmlje ili visoke poljske kulture, postavljati naprave, ograde niti druge predmete koji onemogućavaju preglednost na cestu (trokut preglednosti).

Vlasnici odnosno korisnici zemljišta dužni su ukloniti drveće, grmlje, visoke poljske kulture, naprave, ograde i druge predmete iz trokuta preglednosti.

Ako vlasnik odnosno korisnik zemljišta iz stavka 2. ovog članka ne ukloni raslinje, naprave, ograde i predmete iz trokuta preglednosti, isto je ovlašten učiniti Grad na teret vlasnika, odnosno korisnika zemljišta.

**Članak 26.**

Širina zaštitnog pojasa za nerazvrstane ceste utvrđuje se primjenom odredbi o zaštitnom pojasu za najnižu kategoriju javnih cesta.

Širina zaštitnog pojasa računa se od zemljišnog pojasa s obje strane ceste.

Ukoliko nerazvrstana cesta nema zemljišni pojas, zaštitni pojas se mjeri od vanjskog ruba kolnika, odnosno nogostupa nerazvrstane ceste, tako da je u pravilu sa svake strane širok 0,5 m.

**Članak 27.**

Radi zaštite nerazvrstanih cesta te osiguranja sigurnog i nesmetanog prometa na njima, zabranjeno je:

* uklanjati, premještati, zaklanjati ili oštećivati prometne znakove na nerazvrstanim cestama
* dovoditi oborinske, otpadne ili druge vode ili tekućine na cestu ili sprečavati otjecanje tih voda s ceste ili zemljišnog pojasa
* puštati stoku ili perad na cestu, kosine nasipa i usjeke uz cestu
* prolijevati na cestu motorno ulje ili druge masne tvari
* dolaziti na kolnik ili silaziti s kolnika izvan izgrađenog prilaza na nerazvrstanu cestu
* prosipati ili bacati na cestu bilo kakve predmete ili materijal
* nanositi blato na kolnik sa suvremenim kolničkim zastorom
* oštećivati ili prelaziti zaštitne i druge ograde pored cesta
* izvoditi radove na zemljišnom pojasu ili zgradama pored ceste koji bi mogli oštećivati cestu ili ugroziti sigurnost prometa
* prevoziti teret u rastresitom stanju ako nisu poduzete mjere da se teret ne rasipa po cesti
* paliti travu, korov, građu i drugi materijal u zaštitnom pojasu nerazvrstane ceste i njegovoj neposrednoj blizini
* orati u razdaljini manjoj od 2 m od ruba ceste
* privremeno ili stalno zauzimanje nerazvrstane ceste prekopavanjem ili privođenjem drugoj namjeni (poljoprivrednoj površini, okućnici i slično=

Ako netko radnjama navedenim u stavku 1. alineji 13. ovog članka zauzme površinu nerazvrstane ceste, komunalni redar će rješenjem naložiti povrat u prijašnje stanje na trošak počinitelja, putem počinitelja ili treće osobe.

**Članak 28.**

Uklanjanje oštećenih ili napuštenih vozila te drugih stvari sa nerazvrstane ceste, koja nisu uklonili vlasnici, odnosno korisnici vozila ili drugih stvari, dužan je osigurati Grad Oroslavje.

Troškove uklanjanja i čuvanja vozila i stvari iz stavka 1. ovog članka snosi vlasnik odnosno korisnik vozila i stvari.

**Članak 29.**

Vlasnici, odnosno korisnici zemljišta koje graniči s nerazvrstanom cestom dužni su:

* čistiti i održavati odvodne jarke uz cestu
* održavati živice tako da ne prerastu odvodni jarak ili nadvise cestu
* ukloniti drveće ili dijelove krošnje drveća koje otežavaju ili ugrožavaju promet

Pod čišćenjem i održavanjem odvodnih jaraka podrazumijeva se:

* održavanje istih u ispravnom i protočnom stanju
* produbljivanje jaraka (čišćenje mulja i ostalog otpada koji onemogućava normalno otjecanje vode
* košenje trave i korova s pokosa i dna jarka
* čišćenje mulja, otpadaka, trave i korova na za to određena mjesta
* ugradba betonskih cijevi odgovarajućeg profila na prijelazima preko jaraka u nivou s dnom jarka.

Ako vlasnici, odnosno korisnici zemljišta ne postupe u skladu sa stavkom 1. ovog članka, komunalni redar će istima rješenjem naložiti da to izvrše, u suprotnom će isto biti izvršeno putem treće osobe na teret vlasnika odnosno korisnika zemljišta.

**Članak 30.**

Gradonačelnik Grada Oroslavja ovlašten je obustaviti promet na nerazvrstanoj cesti ili dijelu ceste za sva ili za pojedine vrste vozila ako ta cesta nije prohodna, kada je uslijed vremenskih nepogoda ili zapreka ugrožena sigurnost prometa, radi održavanja manifestacija, natjecanja i slično te u drugim opravdanim slučajevima.

**Članak 31.**

Evidenciju o nerazvrstanim cestama, zemljišnom pojasu, prometnoj signalizaciji i opremi te poslove knjigovodstvenog evidentiranja nerazvrstanih cesta kao imovine Grada vodi Jedinstveni upravni odjel.

Sredstva za financiranje održavanja, rekonstrukcije, izgradnje i zaštite nerazvrstanih cesta osiguravaju se u skladu s odredbama posebnih propisa.

Nadzor nad provedbom ove Odluke obavlja komunalni redar.

PREKRŠAJNE ODREDBE

**Članak 32.**

Novčanom kaznom u iznosu 700,00 € kaznit će se za prekršaj pravna osoba:

* ako ne održava prilaze i priključke na nerazvrstanoj cesti (članak 15. stavak 1.)
* ako ne ukloni drveće, grmlje, naprave i druge predmete iz trokuta preglednosti i slobodnog profila ceste (članak 15. stavak 2.)
* ako prekomjerno rabi cestu bez odobrenja (članak 16. stavak 5.)
* ako zauzima cestu bez odobrenja (članak 18. stavak 1.)
* ako za vrijeme izvođenja radova ne osigura nesmetan promet (članak 18. stavak 2.)
* ako po završetku radova ne sanira nastala oštećenja na cesti i okolnom zemljištu (članak 19.)
* ako vrši prekopavanje ceste bez odobrenja (članak 21. stavak 1.)
* ako izvodi priključke na nerazvrstanu cestu bez odobrenja (članak 22. stavak 1.)
* ako ispušta oborinske, otpadne ili druge vode na cestu ili spriječi otjecanje tih voda s ceste ili zemljišnog pojasa (članak 22. stavak 3., članak 27. stavak 1. alineja 2)
* ako postavi prometni znak, dopunsku nestandardnu putokaznu, turističku i druge signalizaciju kao i znakove informacija te reklamnih ploča i natpisa bez odobrenja (članak 23.)
* ako ne postavi ogradu na dijelu prostora gdje se sakuplja veći broj ljudi ili na zemljištu na kojem se redovito zadržavaju životinje, a protežu se uz nerazvrstanu cestu (članak 24. stavak 1.)
* ako sadi drveće, grmlje ili visoke poljske kulture, postavlja naprave, ograde ili druge predmete koje onemogućavaju preglednost na cestu (trokut preglednosti) u blizini križanja dviju cesta u razini ili križanja cesta sa željezničkom prugom u razini ili na unutarnjim stranama cestovnog zavoja (članak 25. stavak 1.)
* ako uklanja, premješta, zaklanja ili oštećuje prometne znakove na nerazvrstanim cestama (članak 27. stavak 1. alineja 1.)
* ako pušta stoku ili perad na cestu, kosine nasipa i usjeke uz cestu (članak 27. stavak 1. alineja 3.)
* ako prolijeva na cestu motorno ulje ili druge masne tvari (članak 27. stavak 1. alineja 4.)
* ako dolazi na kolnik ili silazi s kolnika izvan izgrađenog prilaza na nerazvrstanu cestu (članak 27. stavak 1. alineja 5.)
* ako prosipa ili baca na cestu bilo kakve predmete ili materijal (članak 27. stavak 1. alineja 6.)
* ako nanosi blato na kolnik sa suvremenim kolničkim zastorom (članak 27. stavak 1. alineja 7.)
* ako oštećuje ili prelazi zaštitne i druge ograde pored ceste (članak 27. stavak 1. alineja 8.)
* ako izvodi radove na zemljišnom pojasu ili zgradama pored ceste koji bi mogli oštećivati cestu ili ugroziti sigurnost prometa (članak 27. stavak 1. alineja 9.)
* ako prevozi teret u rastresitom stanju ako nisu poduzete mjere da se teret ne rasipa po cesti (članak 27. stavak 1. alineja 10.)
* ako pali travu, korov, građu i drugi materijal u zaštitnom pojasu nerazvrstane ceste i njegovoj neposrednoj blizini (članak 27. stavak 1. alineja 11.)
* ako ore u razdaljini manjoj od 2 m od ruba ceste (članak 27. stavak 1. alineja 12.)
* ako privremeno ili stalno zauzime nerazvrstane ceste prekopavanjem ili privođenjem drugoj namjeni (poljoprivrednoj površini, okućnici i slično) (članak 27. stavak 1. alineja 13.)
* ako ne očisti ili ne održava odvodne jarke uz zemljište koje graniči s nerazvrstanom cestom (članak 29. stavak 1. alineja 1.)
* ako ne održava živice tako da ne prerastu odvodni jarak ili nadvise cestu (članak 29. stavak 1. alineja 2.)
* ako ne ukloni drveće ili dijelove krošnje drveća koje otežava ili ugrožava promet (članak 29. stavak 1. alineja 3.)

Za prekršaje navedene u stavku 1. ovog članka novčanom kaznom u iznosu od 500,00 € kaznit će se fizička osoba obrtnik i osoba koja obavlja drugu samostalnu djelatnost, kad su prekršaj počinile u vezi s obavljanjem svog obrta, odnosno samostalne djelatnosti.

Fizička osoba za počinjenje prekršaja navedenog u stavku 1. ovog članka kaznit će se novčanom kaznom u iznosu od 200,00 €.

**Članak 33.**

Ova Odluka stupa na snagu osam dana od dana objave u Službenom glasniku Krapinsko-zagorske županije.

PREDSJEDNIK GRADSKOG VIJEĆA